b'\n_START_ARTICLE_\nSima (arkkitehtuuri)\n_START_PARAGRAPH_\nSima (m.kreik. \xcf\x83\xce\xb9\xce\xbc\xcf\x8c\xcf\x82, simos, mon. \xcf\x83\xce\xaf\xce\xbc\xce\xb1\xce\xb9, simai) on antiikin kreikkalaisessa arkkitehtuurissa ja yleisesti klassista arkkitehtuuria edustavissa rakennuksissa korniisiin yl\xc3\xa4laidassa geisonin yl\xc3\xa4puolella oleva kattolista ja r\xc3\xa4yst\xc3\xa4skouru, jonka teht\xc3\xa4v\xc3\xa4n\xc3\xa4 oli sadeveden johtaminen pois katolta. Simat luetaan joskus mutta ei aina osaksi korniisia._NEWLINE_Erityisesti simalla viitataan rakennuksen lyhyiden sivujen vinoihin kattolistoihin ja kouruihin p\xc3\xa4\xc3\xa4tykolmion yl\xc3\xa4laidassa, jossa oli l\xc3\xa4hes aina simat. Usein my\xc3\xb6s rakennuksen pitkien sivujen yl\xc3\xa4laidassa oli vaakasuorat simat. T\xc3\xa4ll\xc3\xb6in niiss\xc3\xa4 oli yleens\xc3\xa4 m\xc3\xa4\xc3\xa4r\xc3\xa4v\xc3\xa4lein veden ulostuloaukot, jotka oli usein tehty leijonanp\xc3\xa4\xc3\xa4n muotoisiksi. Simat oli valmistettu yleens\xc3\xa4 terrakotasta tai marmorista.'